
Svar på søknad om hogst i marka - gnr 96 bnr 1 – Lørenskog – Knuttjernveien-kraftlinje
 
Saksopplysninger og områdebeskrivelse
Det er søkt om hogsttillatelse i feltet 479191/bestand 21 og 22 på eiendom gnr 96 bnr 1 i Lørenskog kommune. Grunneier er Torgeir Reierstad. Bestandet ligger mellom Knuttjernveien og høyspentførende linje i luft nordvest i Lørenskog kommune. Bestandet er i det geografiske virkeområdet for Markaforskriften. 

	Bestand

479191/bestand 21 og 22
		TiltaksID 
i kart

	

	


13624

	Bonitet

G17

	Alder (år)

61

	Hogstkl.

4

	Areal (daa)

28

	Volum, m3
900

	Hogstform

Flatehogst




Det er søkt om flatehogst på en flate for å kunne ta hensyn til sikkerhet langs høyspentførende ledninger i luft. Det er 28 dekar og et uttak på 900 m3. Utkjøring av tømmer og velteplass til Knuttjernveien.  

Skogen som skal avvirkes, består hovedsakelig av gran med innslag av furu og bjørk. Feltet er oppgitt å være hogstklasse 4.  

Foryngelse skal sikres gjennom planting. 
Viktige hensyn
Markaforskriften
Markaforskriften er hjemlet i skogbruksloven, og pålegger den enkelte skogeier å bevare og videreutvikle Markas verdier gjennom et bærekraftig skogbruk med en variert og stedtilpasset skogbehandling. Forskriften har som formål å sikre at skogsdriften innenfor Marka bidrar til å bevare og videreutvikle områdets kvaliteter knyttet til friluftsliv, naturmiljø, landskap og kulturminner. Videre setter forskriften krav om søkeplikt på foryngelseshogster, og den gir kommunen anledning til å sette føringer for utførelsen av hogstene for å sikre at forskriftens intensjoner og bestemmelser ivaretas.

Naturmangfoldloven
Prinsippene i naturmangfoldloven (nml) §§ 8 - 12 skal legges til grunn som retningslinjer
ved utøving av offentlig myndighet, og vurderingen skal fremgå av beslutningen, jf. nml §7. Loven skal sikre en bærekraftig og langsiktig utnyttelse av naturressursene, og gir blant annet retningslinjer for utøvelse av offentlig myndighet.

Vurdering
Friluftsliv
Det er ikke merkede DNT-stier i feltet viser kartinnsynsløsningen ut.no, men det er umerkede stitråkk i området enten forårsaket av vilt eller også av folk. Mariholtløypa går på andre siden, dvs. vestsiden av høyspentlinja. Kraftgata er minimum 60 meter bred. 

Knuttjernveien brukes i en viss grad av syklende og andre friluftsutøvere. Det må derfor skiltes om hogsten for å sikre trygge forhold for ferdende og maskinførere, spesielt på Knuttjernveien og umerkede stier. Ved å skilte kan stier brukes utenom feltet i stedet. 

Videre viser Skiforeningens løypekart at Knuttjernveien ikke brukes som skiløype forbi feltet eller til Losbyveien.  

Driftsveiene må videre ryddes for kvist, og kjøreskader jevnes ut etter avslutning av hogsten, jf. skogbruksloven §8. 

Det er viktig å skilte i begge retninger av lunneplass om fare ved klatring på tømmerlunne, og det skal settes opp skilt før hogsten om skogsdrift / hogst ved tursti, skiløype og hogst ved utkjørsel av driftsvei på skogsbilvei. 

Kommunen vurderer at hensyn regulert av skogbruksloven med tilhørende forskrifter og vilkår i dette vedtaket, sikrer at gjennomføring av hogsten ikke vil være til vesentlig hinder for friluftslivet. 

Landskap
Jf. markaforskriften § 3 skal størrelsen på foryngelsesflater tilpasses landskapets former og linjer, samtidig som flatekantene skal sikres i rimelig grad. Hogstflater i denne delen av marka skal ikke overstige 30 daa, jf. forskriftens §3. Det omsøkte feltet overstiger ikke 30 dekar. 

I henhold til forskriften skal ved utvidelse av eksisterende flater ikke summen av nye og eldre flater være større enn 30 dekar. For å unngå vesentlige kanteffekter av flatene er gjeldende forvaltningspraksis et krav om minimum 40 meter mellom hogstflater der tilgrensende eksisterende flate ikke har trær med gjennomsnittlig høyde lik eller under 2 meter. Disse kravene er tilfredsstilt. Om feltet og felt rundt dette evt. med innregning av kraftgate, overstiger 30 dekar og avstand på 40 meter, vurderes likevel riktig å dispensere ved et slikt felt på grunn av sikkerhetshensyn til høyspentføring i luft. 

Feltene ligger ca. 200-250 m.o.h. Feltet ligger mellom kraftgate og Knuttjernveien i terreng som heller mot øst. Flatehogst vil påvirke landskapsbildet gjennom nærvirkning. I det småkuperte landskapet vil fjernvirkningen bli svært liten. I den vurderingen ligger også at det er skog rundt i hkl. 3 og høyere øst og sør for det omsøkte feltet. 

Vi anbefaler å satse på furu og bjørk sammen med gran for i neste omløp for å sikre en mer klimatilpasset løsning, og det vil være bedre for landskapsvirkningen. 

For felter med omsøkt flatehogst skal det settes igjen livsløpstrær så spredd utover flaten som mulig, og disse bør være blant de eldste trærne i bestandet med god stabilitet mot vind. På felter med flatehogst i ensjiktet skog kan opptil 50 % av livsløpstrærne bli kappet og stå igjen som høystubbe. Slike høystubber skal ha diameter minimum 20 cm i brysthøyde og ha høyde minimum 3 meter over bakken. Stående, døde trær kan inngå i de nevnte 50%. Livsløpstrær, menneskeskapte høystubber, døde trær og gjenstående levende trær vil bryte opp landskapsvirkningen av hogstflater og skape grunnlag for mer variasjon og større naturmangfold. 

Det er ikke merket årssikre bekker i feltene eller i driftsveien. Det er viktig å beholde kantsone til bekker. 

Kulturminner
Ifølge søk i Naturbase, med Riksantikvarens utvalgskriterie "Kulturminner", "SEFRAK" og "Freda bygninger" er det ingen kartfestede kulturminner innenfor det omsøkte området. Ved funn av ikke-kartfestede kulturminner skal Byantikvaren varsles, og arbeidet stanses midlertidig i påvente av godkjenning fra kulturminnemyndigheten. 

Markfuktighet og bekker
Ved søk i Kilden er det ikke funnet fuktige drog med fuktighet i dybde 0-25 cm. Årssikre vannveier, myr og fuktige drog skal krysses minst mulig i driften for å redusere kjøreskader. Kommunen anbefaler at vannvei krysses maksimum ett punkt om det avvirkes på barmark eller lite snø/mangel på tele. 

Andre relevante forhold
Kommunen anmoder om å utvise forsiktighet med hogst i hekketiden (normalt mai-juni), og ved enhver aktivitet skal unødig skade på reir unngås. Rovfuglreir skal uansett skånes. Vi anbefaler derfor hogst på annen tid av året. 

Vurdering etter Naturmangfoldloven
Hogstsøknaden med vilkår er vurdert etter Naturmangfoldloven (nml) §§ 8 – 12:

Kunnskapsgrunnlaget (§8 i nml) bygger på søk i Naturbase og Artsdatabankens Artskart der følgende utvalgskriterier ble satt: 
1. Rødlistearter, jf. Norsk Rødliste 2021 
2. Naturbase (Mdir): Arter av stor og særlig stor forvaltningsinteresse, naturvernområder, naturtyper og utvalgte naturtyper 

Artskart viser i feltet observasjon i 2020 av gulspurv, Emberiza citrinella, og arten har status Sårbar, VU, på norsk Rødliste av 2021. 

Naturbase viser at feltet inngår i et større område med en viss sannsynlighet for hortulan, Emberiza hortulana, i terrenget. Det er lagt inn i databasen i 1997. Arten har status Kritisk truet, CR. Vår vurdering ut fra artens preferanser til leveområde er at feltet ved kraftgata ikke er et typisk leveområde for hortulan, og den vil med lavere sannsynlighet opptre i feltet. 

Det er for øvrig ikke gjort funn etter kriteriene over. 

Kommunen vurderer at kravet til kunnskapsgrunnlag er tilstrekkelig for beslutning, jf. lovens §8. Videre skal det tas hensyn som beskrevet i vedtaket og generelt i tråd med skogbruksloven med tilhørende forskrifter, som ivaretar føre-var-prinsippet etter §9 i nml. Hensynet til samlet belastning for økosystemene etter §10 anses tilstrekkelig ivaretatt og er vurdert som grunnlag for vedtaket. Det er søker som skal ta kostnaden ved miljøforringelse og ved hensyn for å begrense skader på naturmangfold (§ 11) gjennom miljøforsvarlige teknikker og driftsmetoder (§ 12).  

Landbrukssjefens vedtak
Det vises til saksutredning og dokumenter i saken. I medhold av markaforskriftens § 3 godkjennes for 2 år hogst som omsøkt for feltet 479191/bestand 21 og 22 på eiendom gnr 96 bnr 1 i Lørenskog kommune med følgende vilkår: 

1. Det skal tas hensyn til fuktige drog med bevaring av en høyere andel trær i disse.  
1. Bjørk og andre lauvtrær skal bevares. 
1. Gjenvekst av gran og furu skal bevares. 
1. Noen mulige frøtrær av furu skal bevares. 
1. Livsløpstrær skal gjensettes jevnt i bestandet, se over om omtale av livsløpstrær. 
1. Drift skal legges opp slik at driftsvei i terreng krysses minimalt over fuktige drog. 
1. Stier skal ryddes for hogstavfall etter avslutning av hogsten i feltene. 
1. Terrengskader som følge av driften, skal utbedres ved avslutning av hogsten. 
1. Det skal skiltes i begge ender av lunneplass med informasjon om fare ved klatring på tømmerlunner. Ved driftsvei der den fører inn på skogsbilvei skal det skiltes om drift, og det skal skiltes før drift starter. 
1. Det forutsettes at tømmer bringes fram til Knuttjernveien, og det skal tas hensyn til allmennheten ved utkjøring på veien. 

Klageadgang
Dette vedtaket er et enkeltvedtak og kan påklages etter forvaltningslovens § 28. Frist for klage er satt til tre uker etter mottakelse av dette brevet. Klage skal være skriftlig, beskrive de konkrete ønsker om endringer, være underskrevet og adressert til Statsforvalteren i Østfold, Buskerud, Oslo og Akershus. Klagen skal sendes til Regionkontor Landbruk. Vi anmoder om at referansenummer i vedtaksbrevet påføres klagen. 

